थरूर ने आगे कहा,‘‘पटेल, एक बहुत सरल व्यक्ति थे, जो गांधी जी के शिष्य के रूप में जाने जाते थे.’’ शशि थरूर ने कहा,‘‘मैं एक सवाल पूछ रहा हूं…क्या सादगी पसंद एक व्यक्ति और एक सच्चे गांधीवादी पटेल की इस तरह की भव्य प्रतिमा बनाया जाना ठीक है.’’ शशि थरूर ने कहा कि बीजेपी के पास इस सवाल का जवाब नहीं है कि उन्होंने महात्मा गांधी की बड़ी प्रतिमा का निर्माण क्यों नहीं किया. उन्होंने आरोप लगाया कि यही कारण है कि बीजेपी महात्मा गांधी के अहिंसा के सिद्धांतों में विश्वास नहीं करते.’’ कांग्रेस नेता ने आरोप लगाया कि बीजेपी स्वतंत्रता सेनानियों और पटेल जैसे राष्ट्रीय नायकों की विरासत को ‘‘हाइजैक’’ करने का प्रयास कर रही है. उन्होंने कहा कि पटेल एक कांग्रेस नेता थे और बीजेपी को उन्हें अपनाने की अनुमति नहीं दी जायेगी. थरूर ने दावा किया,‘‘पटेल ने गांधी जी के साथ काम किया था और कांग्रेस पार्टी को मजबूत किया था. हम उन्हें हमेशा याद रखेंगे.’’